钦定古今图书集成/理学汇编/经籍典/第128卷 > 《禹贡洪范相为用》前人
## 钦定古今图书集成/理学汇编/经籍典/第128卷 > 《禹贡洪范相为用》前人

《洪范》之数，有九而初，一曰五行，五行之序，一曰水。且
鲧之所治者水也，天何以知其汨陈五行，而不畀《洪
范》九畴？禹之所治者水也，天何以遽锡之“《洪范》九畴？”
彝伦攸叙，而不曰五行之何如？盖九畴之纲领在于
五行，五行之纲领在于水。请以《禹贡》明之。禹之治水，
自冀州始。冀为帝都，在北方属水，故冀在先。冀州之
“水既治，水生木，木属东方，故次兖；次青、次徐，皆东方
也。兖、青、徐之水既治，木生火，火属南方，故次扬；次荆，
皆南方也。扬、荆之水既治，火生土，土属中央，故次豫。
豫居天下之中也。豫州之水既治，土生金，金属西方，
故终以梁、雍”焉。以天下之势观之，豫立天下之中，与
徐、兖接境，自徐、兖既治之后，何不先次豫，而必先次
扬次荆，何也？盖禹顺五行相生之序如此，观禹治水
之先后，五行已得其序，则九畴可知，故天锡之者以
此。鲧之治水，不依五行次第，故箕子于鲧垔洪水之
下，先占一句，汨陈五行。五行汨陈，则九畴可知，天之
不畀，以此可见《禹贡》《洪范》之书相为用者。或曰：九畴
之五行，一曰水，二曰“火，三曰木，四曰金，五曰土，非水
木火土金也。”曰：“九畴乃天地生成之数，天一生水，地
六成之；地二生火，天七成之。此乃五行相生之数。生
成之数，其体也；相生之数，其用也。体用兼备，此禹所
以善用五行也。正如《大易》言天地之数五十五，至于
用则为五十；虚一为大衍，以揲蓍也。”